Kuopion Vuoden 2017 Senioriyrittäjä: Rakennusinsinööritoimisto Asko Tiihonen – Savon Yrittäjä -lehti
Kuopion Vuoden 2017 Senioriyrittäjä: Rakennusinsinööritoimisto Asko Tiihonen
Keskinäinen Työeläkevakuutusyhtiö Elon yhteysjohtaja Raimo Luukkonen (vas) ja Kuopion Yrittäjien puheenjohtaja Jouni Ortju luovuttivat tunnuksen Senioriyrittäjä Asko Tiihoselle.
Kuopion Yrittäjät ja työeläkeyhtiö Elo ovat valinneet vuoden Senioriyrittäjäksi vuodesta 1983 yrittäjänä toimineen Asko Tiihosen. Kuopion Yrittäjien puheenjohtaja Jouni Ortju mainitsee tunnustuksen perusteluissa pitkän yrittäjäuran lisäksi Tiihosen arvostuksen ja ammattitaidon omalla toimialallaan. Tunnustus luovutettiin Tiihoselle Kuopion Yrittäjien syyskokouksen yhteydessä 2.11.2017 Kummin Aitassa.
– Yrittäjänä aloitin 1.9.1983 toisena osakkaana yrityksessä Antikainen & Tiihonen Ky, ja vuodesta 1986 olen tehnyt rakennussuunnittelua oman yritykseni nimissä. Työn kuva on vuosien saatossa muuttunut niin, että alkuun tehtiin enemmän rakennussuunnittelua ja asiakkaina oli yksityisasiakkaat ja julkiset rakennuttajat. Nykyisin tehdään enemmän rakennuttamisen valvonnan tehtäviä esim. putkiremonttikohteisiin, ja asiakkaina ovat pääasiassa isännöitsijöiden kautta taloyhtiöt, kertoo Tiihonen.
Vuosikymmenien aikana rakentamisen määräykset ovat moneen kertaan muuttuneet, mutta merkittävin muutos on Tiihosen mukaan ollut tietokoneaikaan siirtyminen: alussa rakennuspiirustukset tehtiin kaikki käsin. Digitalisaatio ja ohjelmien kehittyminen on helpottanut tekemistä merkittävästi.
– Varastosta löytyy aika monen Kuopion keskusta-alueen kerrostalon piirustukset, työkohteita on vuosien varrella ollut noin 2000. Kaikki kohteet ovat erilaisia, kahta samanlaista ei löydy.
Työntekijöitä yrityksessä on palkkalistoilla ollut 1-4 henkilöä, nykyisin, jo useamman vuoden ajan yrittäjän itsensä lisäksi töissä on yksi henkilö. Asko Tiihonen ei ole vielä tarkemmin miettinyt eläkkeelle jäämistä, työ on mielenkiintoista, ja toimialalla töitä riittää. Tiihosen mukaan rakentamisessa on Kuopion seudulla huomattavaa vajetta, varsinaisten remonttien lisäksi työllistävät kosteus- ja homevauriot. Lisäksi asuntokanta on sen ikäistä, että remontteja tullaan tarvitsemaan.
Yrittämisen lähtökohtina Tiihonen pitää hyvää ammattitaitoa ja kokemusta. Jos uudella yrittäjällä lisäksi on joitakin asiakkaita valmiiksi haalittuna, niin peruspilari hyvälle yritykselle on valettu, rohkaisee Tiihonen.